

VLADA REPUBLIKE HRVATSKE

Zagreb, 3. veljače 2022.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo kulture i medija |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Izvješće o radu Hrvatskog memorijalno-dokumentacijskog centra Domovinskog rata za 2020. – mišljenje Vlade  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**Prijedlog**

KLASA:

URBROJ:

Zagreb,

 **PREDSJEDNIKU HRVATSKOGA SABORA**

PREDMET: Izvješće o radu Hrvatskog memorijalno-dokumentacijskog centra Domovinskog rata za 2020. – mišljenje Vlade

Veza: Pismo Hrvatskoga sabora, KLASA: 021-12/21-09/91; URBROJ: 65-21-03, od 30. prosinca 2021.

Na temelju članka 122. stavka 2. Poslovnika Hrvatskog sabora („Narodne novine“, br. 81/13. 113/16., 69/17., 29/18., 53/20., 119/20. – Odluka Ustavnoga suda Republike Hrvatske i 123/20.) Vlada Republike Hrvatske o Izvješću o radu Hrvatskog memorijalno -dokumentacijskog centra Domovinskog rata za 2020., daje sljedeće

**M I Š L J E N J E**

Vlada Republike Hrvatske predlaže Hrvatskome saboru da prihvati Izvješće o radu Hrvatskog memorijalno-dokumentacijskog centra Domovinskog rata za 2020., koje je predsjedniku Hrvatskoga sabora podnio Hrvatski memorijalno-dokumentacijski centar Domovinskog rata aktom, KLASA: 001-02/21-03/02, URBROJ: 568-01-21-07, od 27. prosinca 2021.

Hrvatski memorijalno – dokumentacijski centar Domovinskog rata ( u daljnjem tekstu: Centar) javna je znanstvena ustanova i specijalizirani arhiv sa zadaćom prikupljanja, sređivanja, čuvanja te stručnoga i znanstvenog istraživanja i publiciranja gradiva iz Domovinskog rata.

Centar je kao i svake godine nastavio s preuzimanjem arhivskog gradiva po službenoj dužnosti, darovanjem i otkupom arhivskog gradiva. Centar je prikupio oko 2 d/m (20 kutija) gradiva, 797 fotografija, 8 digitalnih vojnih zemljovida, 58 časopisa periodike iz razdoblja 1985.–1997. i 18 sati memoarskog gradiva i 300 kartica teksta memoarskog gradiva.

Radi zaštite arhivskog gradiva i sprečavanja daljnjeg oštećenja izvornika tijekom 2020. godine digitalizirano je 2.093.197 stranica arhivskog gradiva iz Domovinskog rata.

Tijekom 2020. nastavljen je projekt digitalizacije fotoarhiva (negativa i fotografija) i program zaštite arhivskog gradiva, odnosno pokrenuta je suradnja Centra i Ministarstva obrane te je do kraja godine snimljeno 5237 pojedinačnih negativa.

Centar je u 2020. nastavio suradnju s Ministarstvom hrvatskih branitelja na projektu digitalizacije arhivskog gradiva koji se provodi na lokaciji Kerestinec te je završen višegodišnji projekt digitalizacije posebnog gradiva hrvatske provenijencije, u kojemu je digitalizirano 10.422 kutija arhivskoga gradiva, odnosno 5.380.031 listova A4/A3.

Tijekom 2020., u dogovoru s Ministarstvom hrvatskih branitelja i Ministarstvom unutarnjih poslova Centar nastavlja rad na bazi podataka o smrtno stradalim građanima Republike Hrvatske u Domovinskom ratu i okolnostima njihova stradanja.

Centar je provodio znanstveno istraživanje Domovinskog rata, organizirao stručne i znanstvene skupove o Domovinskom ratu, promocije izdavačke djelatnosti Centra, predavanja o Domovinskom ratu učenicima u školama kao i polaznicima Hrvatskog vojnog učilišta.

Centar je u suradnji s Leksikografskim zavodom Miroslav Krleža iz Zagreba započeo rad na projektu izrade enciklopedijskog portala Domovinskog rata. Centar je samostalno ili u suizdavaštvu objavio 6 knjiga.

Ministarstvo kulture i medija je u 2020. putem sustava direktnog financiranja ustanova kojima je osnivač Republika Hrvatska, uz sredstva za redovnu djelatnost Centru osiguralo sredstva u ukupnom iznosu od 337.599,00 kuna za programske aktivnosti Centra. Sredstva su dodijeljena za programe izdavačke djelatnosti, izložbene i promotivne djelatnosti, prikupljanja arhivskog gradiva, zaštite arhivskog gradiva te programa investicijskih potpora.

S obzirom da je Centar jedini specijalizirani arhiv osnovan od strane Republike Hrvatske te obavlja svoju djelatnost na čitavom području Republike Hrvatske, kako samostalno, tako i u suradnji sa drugim znanstvenim, arhivskim, muzejskim i ostalim srodnim ustanovama, a koja je usmjerena na zaštitu i prezentiranje gradiva iz razdoblja Domovinskog rata, pogotovo s ciljem istraživanja istine o Domovinskom ratu i upoznavanja javnosti s utvrđenim činjenicama, želimo naglasiti važnost ove ustanove za očuvanje kulturne baštine i daljnju prezentaciju suvremene hrvatske povijesti.

Iz svega navedenog, sukladno dostavljenom Izvješću, vidljivo je da je Centar tijekom 2020. ostvario planirane rezultate na sređivanju i zaštiti arhivskog gradiva i njegovoj dostupnosti široj javnosti.

Za svoje predstavnike, koji će u vezi s iznesenim mišljenjem biti nazočni na sjednicama Hrvatskoga sabora i njegovih radnih tijela, Vlada je odredila ministricu kulture i medija dr. sc. Ninu Obuljen Koržinek te državne tajnike dr. sc. Ivicu Poljička i Krešimira Partla.

PREDSJEDNIK

 mr. sc. Andrej Plenković